## Rješenje o utvrđivanju udruga sindikata više razine koje ispunjavanju uvjete za zastupljenost u tripartitnim tijelima na nacionalnoj razini

### NN 55/2009 (8.5.2009.), Rješenje o utvrđivanju udruga sindikata više razine koje ispunjavanju uvjete za zastupljenost u tripartitnim tijelima na nacionalnoj razini

55 08.05.2009 Rješenje o utvrđivanju udruga sindikata više razine koje ispunjavanju uvjete za zastupljenost u tripartitnim tijelima na nacionalnoj razini

MINISTARSTVO GOSPODARSTVA, RADA I PODUZETNIŠTVA

1280

Temeljem odredbe članka 9. stavka 1. Zakona o načinu određivanja zastupljenosti udruga sindikata više razine u tripartitnim tijelima na nacionalnoj razini (»Narodne novine«, br. 19/99.), ministar nadležan za rad donosi

RJEŠENJE

1. Utvrđuje se da sve uvjete za zastupljenost udruga sindikata više razine u tijelima na nacionalnoj razini u kojima su preko svojih predstavnika zastupljeni Vlada Republike Hrvatske, sindikati i poslodavci (tripartitna tijela na nacionalnoj razini), propisane u odredbi članka 2. Zakona o načinu određivanja zastupljenosti udruga sindikata više razine u tripartitnim tijelima na nacionalnoj razini (»Narodne novine«, br.19/99. – u daljnjem tekstu: Zakon), ispunjavaju sljedeće udruge sindikata više razine:

1.1. Savez samostalnih sindikata Hrvatske, Zagreb, Trg kralja P. Krešimira IV. 2;

1.2. Nezavisni hrvatski sindikati, Zagreb, Trg Francuske Republike 9/V;

1.3. Matica hrvatskih sindikata, Zagreb, Trg maršala Tita 4/II;

1.4. Hrvatska udruga sindikata, Zagreb, Trg kralja P. Krešimira IV. 2,

1.5. Udruga radničkih sindikata Hrvatske, Zagreb, Ulica kralja Držislava 4.

2. Utvrđuje se da su prema podacima o broju radnika kojima se usteže sindikalna članarina pri isplati plaća (članova svih sindikata udruženih u pojedinu udrugu), a koje su dostavili poslodavci na zahtjev Povjerenstva za utvrđivanje ispunjavanja uvjeta od strane udruga sindikata više razine za zastupljenost u nacionalnim tripartitnim tijelima (u daljnjem tekstu: Povjerenstvo) zaključno s danom 16. veljače 2009. godine, udruge sindikata više razine iz točke 1. izrjeke ovoga rješenja imale sljedeći broj članova:

2.1. Savez samostalnih sindikata Hrvatske 164.732

2.2. Nezavisni hrvatski sindikati 113.598

2.3. Matica hrvatskih sindikata 80.311

2.4. Hrvatska udruga sindikata 41.584

2.5. Udruga radničkih sindikata Hrvatske 23.739

3. Ovo rješenje objavit će se u »Narodnim novinama«.

Obrazloženje

Dana 15. svibnja 2007. Glavna sindikalna središnjica hrvatskih radnika GLAS HR, upisana dana 9. svibnja 2006. u registar udruga sindikata više razine u Ministarstvu gospodarstva, rada i poduzetništva pod registarskim brojem USV 24, podnijela je, temeljem odredbe članka 3. Zakona, Ministarstvu kao nadležnom tijelu, zahtjev za ponovno pokretanje postupka za utvrđivanje ispunjavanja uvjeta od strane udruga sindikata više razine za zastupljenost u nacionalnim tripartitnim tijelima.

Sukladno odredbama članaka 5. i 3. stavak 2. Zakona, ministar nadležan za rad je dana 30. kolovoza 2007. imenovao Povjerenstvo za utvrđivanje ispunjavanja uvjeta od strane udruga sindikata više razine za zastupljenost u nacionalnim tripartitnim tijelima od 18 članova, sastavljeno od jednakog broja predstavnika sindikata, poslodavaca i Vlade te 3. travnja 2008. donio Uputu o načinu sastavljanja i dostavljanja podataka o zaposlenicima kojima se pri isplati plaća usteže sindikalna članarina.

Zahtjev za utvrđivanje ispunjavanja uvjeta za zastupljenost u nacionalnim tripartitnim tijelima koji sadrži sve propisane podatke iz odredbe članka 4. Zakona, podnijelo je u roku određenom od strane Povjerenstva (do 28. veljače 2008.) pet udruga sindikata više razine - Savez samostalnih sindikata Hrvatske, Hrvatska udruga sindikata, Nezavisni hrvatski sindikati, Matica hrvatskih sindikata javnih i državnih službi i Udruga radničkih sindikata Hrvatske, dok Sindikat usluga UNI - cro nije dostavio takav zahtjev.

Povjerenstvo je, zbog obima posla i potrebe za što većom usklađenosti podataka sa stvarnim stanjem, nastavilo postupak po proteku roka iz odredbe članka 6. stavka 2. Zakona pa je konačno stanje utvrdilo na sjednici održanoj 23. ožujka 2009., utvrđujući popis udruga sindikata više razine koje kumulativno ispunjavaju uvjete za zastupljenost u tripartitnim tijelima na nacionalnoj razini propisane u odredbi članka 2. Zakona, s brojem njihovih članova utvrđenim zaključno s podacima dostavljenim do 16. veljače 2009.

Taj popis Povjerenstvo je, sukladno odredbi članka 8. Zakona, dostavilo ministru nadležnom za rad.

Slijedom izloženog, a temeljem odredbi članka 9. stavaka 1. i 2. Zakona i u skladu s dostavljenim popisom udruga sindikata više razine koje kumulativno ispunjavaju uvjete za zastupljenost u tripartitnim tijelima na nacionalnoj razini propisane u odredbi članka 2. Zakona, s brojem njihovih članova utvrđenim zaključno s podacima dostavljenim do 16. veljače 2009., riješeno je kao u izrjeci ovoga rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor tužbom Upravnom sudu Republike Hrvatske u roku 30 dana od dana dostave rješenja.

Klasa: UP/I-006-04/07-01/22

Urbroj: 526-08-01-02/1-09-33

Zagreb, 1. travnja 2009.

Potpredsjednik Vlade
Republike Hrvatske i ministar
gospodarstva, rada i poduzetništva
Damir Polančec, dipl. ing., v. r.

Rješenje, NN 55/2009-1280